CELEX: 32021R0527
Language: mt
Date: 2020-12-15 00:00:00
Title: Regolament Delegat tal-Kummissjoni (UE) 2021/527 tal-15 ta’ Diċembru 2020 li jemenda r-Regolament Delegat (UE) 2017/565 fir-rigward tal-limiti għar-rappurtar tal-pożizzjoni ta’ kull ġimgħa (Test b’rilevanza għaż-ŻEE)

26.3.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 106/30
               
            
         REGOLAMENT DELEGAT TAL-KUMMISSJONI (UE) 2021/527
         tal-15 ta’ Diċembru 2020
         li jemenda r-Regolament Delegat (UE) 2017/565 fir-rigward tal-limiti għar-rappurtar tal-pożizzjoni ta’ kull ġimgħa
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (1), u b'mod partikulari l-Artikolu 58(6) tagħha,
         Billi:
         
                     (1)
                  
                  
                     Ir-Regolament Delegat tal-Kummissjoni (UE) 2017/565 (2) jistabbilixxi, fl-Artikolu 83 tiegħu, il-limiti minimi msemmija fit-tieni subparagrafu tal-Artikolu 58(1) tad-Direttiva 2014/65/UE, li ’l fuq minnhom iċ-ċentri tan-negozjar huma meħtieġa jippubblikaw ir-rapporti ta’ kull ġimgħa kif imsemmi fl-Artikolu 58(1)(a) ta’ dik id-Direttiva.
                  
               
                     (2)
                  
                  
                     Il-limitu minimu rigward id-daqs tal-pożizzjonijiet miftuħa jenħtieġ li jiġi emendat biex jipprovdi t-trasparenza lill-partijiet interessati dwar firxa usa’ ta’ derivattivi ta’ komoditajiet. Jenħtieġ li l-pubblikazzjoni ta’ rapporti dwar il-pożizzjoni ta’ kull ġimgħa ma tibqax tiddependi fuq id-daqs tal-interess miftuħ meta mqabbel mad-daqs tal-provvista konsenjabbli iżda minflok tkun ibbażata fuq kriterji aktar sempliċi, jiġifieri d-daqs tal-interess miftuħ f’dak id-derivattiv ta’ komodità.
                  
               
                     (3)
                  
                  
                     Fir-rigward tal-limitu minimu ta’ interess miftuħ, jenħtieġ li jiġu ppubblikati rapporti dwar il-pożizzjoni ta’ kull ġimgħa meta l-interess miftuħ totali kkombinat f’kuntratti spot u kuntratti ta’ xhur oħra jkun ugwali għal, jew jaqbeż, 10 000 lott, sabiex jiġi żgurat li jkun hemm interess suffiċjenti f’derivattiv ta’ komoditajiet biex jiġġustifika l-pubblikazzjoni ta’ rapporti dwar il-pożizzjoni ta’ kull ġimgħa.
                  
               
                     (4)
                  
                  
                     Sabiex jitnaqqas ir-riskju ta’ ksur tal-kunfidenzjalità fil-konfront tad-detenturi ta’ pożizzjonijiet, għal kuntratti fejn kategorija ta’ persuni tkun tinkludi inqas minn ħames detenturi ta’ pożizzjonijiet attivi, ir-rapport tal-pożizzjoni ppubblikat kull ġimgħa ma jkun jinkludi l-ebda informazzjoni dwar dik il-kategorija ta’ persuni.
                  
               
                     (5)
                  
                  
                     Jenħtieġ għalhekk li r-Regolament Delegat (UE) 2017/565 jiġi emendat skont dan.
                  
               ADOTTAT DAN IR-REGOLAMENT:
         
            Artikolu 1
            L-Artikolu 83 tar-Regolament Delegat (UE) 2017/565 huwa emendat kif ġej:
            
                        (1)
                     
                     
                        il-paragrafu 1 huwa emendat kif ġej:
                        
                                    (a)
                                 
                                 
                                    fl-ewwel subparagrafu, il-punt (b) huwa sostitwit b’dan li ġej:
                                    
                                                “(b)
                                             
                                             
                                                l-ammont assolut tal-volum gross twil jew qasir tat-total ta’ interess miftuħ espress fl-għadd ta’ lottijiet tad-derivattiv ta’ komodità rilevanti ikun daqs, jew jaqbeż, 10 000 lott.”;
                                             
                                          
                              
                                    (b)
                                 
                                 
                                    it-tieni subparagrafu huwa sostitwit b’dan li ġej:
                                    “Għall-kwoti tal-emissjonijiet u d-derivattivi tagħhom, il-punt (b) ma għandux japplika.”;
                                 
                              
                  
                        (2)
                     
                     
                        il-paragrafu 3 huwa sostitwit b’dan li ġej:
                        
                           “3.   Għall-kuntratti li jkun fihom inqas minn ħames detenturi ta’ pożizzjonijiet f’kategorija partikolari ta’ persuni, il-pożizzjonijiet aggregati twal u qosra, it-tibdil li jsir fihom mir-rapport preċedenti, il-perċentwal tal-interess totali miftuħ f’dik il-kategorija u l-għadd ta’ detenturi ta’ pożizzjonijiet f’dik il-kategorija ma għandhomx jiġu ppubblikati.”.
                        
                     
                  
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-15 ta’ Diċembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 173, 12.6.2014, p. 349.
         
            (2)  Ir-Regolament Delegat tal-Kummissjoni (UE) 2017/565 tal-25 ta’ April 2016 li jissupplimenta d-Direttiva 2014/65/UE tal-Parlament Ewropew u tal-Kunsill rigward rekwiżiti organizzazzjonali u kundizzjonijiet għall-operat għal ditti tal-investiment u termini definiti għall-finijiet ta’ dik id-Direttiva (ĠU L 87, 31.3.2017, p. 1).